Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 420/08)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„QUESO MANCHEGO“

EU št.: PDO-ES-0087-AM03 – 25.2.2022

ZOP (x) ZGO ( )

1. Ime

„Queso Manchego“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.3 Siri

3.2. Opis proizvoda, za katerega se uporablja ime iz točke 1

Stisnjen sir iz mleka ovac pasme Manchega, ki zori najmanj 30 dni, kadar ima težo do 1,5 kg, in od 60 dni do največ dveh let, kadar je težji.

Sir „Queso Manchego“ se lahko izdeluje iz pasteriziranega ali surovega mleka. Če je izdelan iz surovega mleka, je lahko na oznaki navedena beseda „Artesano“.

„Queso Manchego“ je stisnjen sir, ki ima po zorenju naslednje fizične lastnosti:

— oblika: cilindrična, gladke stranice,

— največja višina: 12 cm

— največji premer: 22 cm

— razmerje premer/višina: od 1,5 do 2,2,

— najmanjša teža: 0,4 kg,

— največja teža: 4,0 kg.

Fizikalno-kemijske lastnosti sira:

— vrednost pH: 4.8 do 5.8,

— suha snov: najmanj 55 %,

— vsebnost maščob: v suhi snovi minimalno 50 %;

— skupne beljakovine v suhi snovi: najmanj 30 %,

— natrijev klorid: največ 2,3 %,

— ne vsebuje mleka drugih živalskih vrst.

Lastnosti testa:

— čvrstost: čvrsto in trdno,

— barva: bela do slonokoščeno rumena,

— vonj: mlečen, zelo kisel in močan, pri dolgo zorenih sirih je oster in dolgotrajen,

— okus: rahlo kisel, intenziven in poln, pri dolgo zorenih sirih postane pekoč. Prijeten in značilen pookus, ki ga daje mleko ovac pasme Manchega,

— videz: majhne, neenakomerno porazdeljene luknje ali včasih brez njih,

— tekstura: ne preveč elastičen, maslen, rahlo mokast; pri zelo dolgo zorenih sirih lahko postane zrnast.

Mikrobiološke meje:

— beta-glukonidaza pozitivna Escherichia coli: največ 1 000 CFU/g,

— koagulaza pozitivni Staphylococcus aureus: največ 100 CFU/g,

— salmonela: odsotnost v 25 gramih,

— Listeria monocytogenes: odsotnost v 25 gramih.

Rahlo kislega, intenzivnega in polnega okusa, ki pri dolgo zorenih sirih postane pekoč. Prijeten in značilen pookus, ki ga daje mleko ovac pasme Manchega.

„Queso Manchego“ se lahko pakira za trženje v naslednjih oblikah:

— v kosih,

— nariban,

— narezan.

Kadar je sir „Queso Manchego“ namenjen za prodajo v narezani ali naribani obliki, se lahko proizvaja v obliki paralelepipeda dolžine 20–45 cm in širine 8–12 cm, z višino stranic 8–12 cm, pod pogojem, da masa kosa ne presega 4 kg.

3.3. Krma (samo za proizvode živalskega izvora) in surovine (samo za predelane proizvode)

3.3.1. Krma (samo za proizvode živalskega izvora)

Ovce pasme Manchega se celo leto pasejo na pašnikih in tako uživajo naravne vire območja. Kadar so v ogradi, se njihovi hrani dodajajo koncentrirana krma, seno in stranski proizvodi.

Pri reji ovac je treba omeniti pašnike na očiščenih delih grmišč. Takšno letno pašo sestavljajo rastline Medicago minima, Scorpiurus subvillosus, Astrafalus stella, Astrafalus sesamus itd.

Tako imenovani madajales so najbolj cenjeni pašniki za ovce. Na njih rastejo gomoljasta latovka in veliko stročnic, kot so Mendicago rigidula, Medicago lupulina, Mendicago trunculata, Trigonella polyceratia, Coronilla scorpioides itd.

Zaradi globoke, hladnejše prsti lahko nastanejo fenelares, to so gosti pašniki, na katerih najpogosteje rastejo trajnice in dveletne rastline, pri čemer prevladuje trava Brachypodium phoenicoides.

3.3.2. Surovine (samo za predelane proizvode)

Sir „Queso Manchego“ se izdeluje iz mleka ovac pasme Manchega, naravnega sirila ali drugih odobrenih encimov za koagulacijo in natrijevega klorida. V mleku ne sme biti nobenih zdravil, ki bi lahko negativno vplivala na proizvodnjo, zorenje in shranjevanje sira. Sir „Queso Manchego“ se lahko izdeluje iz pasteriziranega ali surovega mleka. Če je izdelan iz surovega mleka, je lahko na oznaki navedena beseda „Artesano“.

Analitske lastnosti sira:

— vsebnost maščob: najmanj 6,5 %,

— beljakovine: najmanj 4,5 %,

— uporabna suha snov: najmanj 11 %,

— vrednost pH: 6,5–7,-

— zmrzišče: ≤ – 0,550 °C

3.4. Posebne faze proizvodnje, ki jih je treba izvajati na opredeljenem geografskem območju

—

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sire z označbo porekla „Queso Manchego“ lahko mlekarne in registrirani proizvajalci razpošiljajo in dajejo v promet le v embalaži, ki ne vpliva na kakovost sira.

Sir „Queso Manchego“ se vedno prodaja s skorjo, ki je lahko oprana.

Poleg tega se lahko sir „Queso Manchego“ premaže s parafinom in zakonsko dovoljenimi prosojnimi snovmi ali oljčnim oljem, vendar mora skorja obdržati svojo naravno barvo in videz, kazeinska nalepka pa mora ostati čitljiva.

V nobenem primeru se ne smejo uporabljati snovi, zaradi katerih bi skorja postala črna.

Sir „Queso Manchego“ se lahko prodaja v kosih, narezan ali nariban, vendar mora biti v embalaži, pri čemer mora biti mogoče določiti njegovo poreklo. Zunaj območja porekla lahko to dejavnost izvajajo proizvajalci, ki so sprejeli dogovorjen postopek in ga upoštevajo, s čimer jamčijo za dejavnosti v zvezi s sirom „Queso Manchego“ in zagotovijo njegovo sledljivost.

Pakiranje mora biti v skladu z veljavno zakonodajo.

3.6. Posebna pravila za označevanje proizvoda, za katerega se uporablja registrirano ime

Na oznakah mora biti navedeno naslednje besedilo: „Denominación de Origen Queso Manchego“ (označba porekla „Queso Manchego“). Če je sir izdelan iz surovega mleka, je lahko na oznaki navedena beseda „Artesano“. Če se sir izdeluje v sirarni, ki je v lasti istega nosilca dejavnosti kot živinorejska kmetija, ki proizvaja surovino, in ta sirarna izključno predeluje mleko s te živinorejske kmetije, se lahko na oznaki navede „queso de granja“ (kmetijski sir).

Tržni proizvod ima oštevilčeno sekundarno etiketo, ki jo izda regulativni svet in jo registrirani proizvajalci pritrdijo tako, da je ni mogoče ponovno uporabiti, pri čemer ima vsak kos sira „Queso Manchego“ na eni strani kazeinsko nalepko s serijsko številko, pritrjeno v fazi oblikovanja in stiskanja.

4. Jedrnata opredelitev geografskega območja

Označba porekla „Queso Manchego“ zajema naslednja območja lokalnih skupnosti: 45 v provinci Albacete, 84 v provinci Ciudad Real, 156 v provinci Cuenca in 122 v provinci Toledo.

Vključena so naslednja območja: Alcoba de los Montes in El Robledo v provinci Ciudad Real, Albadalejo del Cuende, Villarejo de la Peñuela, Villarejo-Sobrehuerta in Villar del Horno v provinci Cuenca.

5. Povezava z geografskim območjem

Geografsko območje Manča je na južnem delu osrednje planote polotoka, pri čemer je zanj značilen nizek relief, ki se spušča proti Atlantiku.

Manča je visoka planota z apnenčasto-ilovnatimi tlemi, pašniki pa so bogati s substrati apnenca in ilovice.

Območje ima ekstremno podnebje z močnimi nihanji, ki so značilna za celinsko podnebje, z zelo mrzlimi zimami in vročimi poletji. Temperatura občasno doseže 40 °C, pri čemer se včasih čez dan spremeni za 20 °C, čez leto pa za 50 °C. Padavine so redke, zato je ta pokrajina eno od najbolj sušnih območij Španije, kjer relativna vlažnost znaša približno 65 %.

Pasma Manchega je najbolje prilagojena na prst in vremenske razmere na tem območju.

Stisnjen sir s trdo skorjo ter čvrstim in trdnim testom je bele do slonokoščeno rumene barve, ima močan in dolgotrajen vonj, je rahlo kislega, intenzivnega in polnega okusa ter ima masleno, rahlo mokasto teksturo, ki ni preveč elastična.

Prst in podnebne razmere na tem območju so močno vplivale na proces naravnega izbora, zaradi česar se je pasma ovac Manchega najbolje prilagodila območju, njihovo mleko pa daje siru „Queso Manchego“ značilno barvo, vonj, okus in teksturo.

Sir se iz mleka ovac pasme Manchega izdeluje že od nekdaj in skozi stoletja so si proizvajalci s proizvodnimi tehnikami prizadevali za čim večjo kakovost tega tradicionalnega sira iz Manče.

Sklic na objavo specifikacije proizvoda

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CC_20201007.pdf

(1) UL L 179, 19.6.2014, str. 17.